Respingerea nominalizării PNL pentru conducerea TVR a fost picătura care a umplut paharul în relația dintre liderii USL, Crin Antonescu anunțând că nu va mai ieși în conferințe de presă alături de Victor Ponta, pe care l-a catalogat drept „mincinos".

Respingerea nominalizării PNL pentru conducerea TVR a fost picătura care a umplut paharul în relația dintre liderii USL, Crin Antonescu nu-și asumă ruperea Uniunii, însă anunță că nu va mai ieși în conferințe de presă alături de Victor Ponta, pe care l-a catalogat drept „mincinos”. Mai mult, liderul PNL l-a inclus pe premier, alături de Traian Băsescu, în categoria oamenilor politici care „se scuipă în public” și apoi apar împreună cu cel cu care s-a certat.

Antonescu i-a transmis lui Ponta în această seară la scurta întâlnire pe care au avut-o că nu este de acord ca Guvernul să dea Ordonanță de Urgență pentru TVR și că mai bine va exista un vot mâine în Parlament. Liberalul susține că ministrul de Interne, Radu Stroe, a vorbit de două ori cu premierul Ponta în cursul dimineții de marți și acesta și-a dat acordul pentru ca Rareș Bogdan să devină președinte director general interimar la TVR.

„Al treilea lucru pe care l-am cerut a fost să desemnăm un purtător de cuvânt al USL, care să comunice cu presa deciziile care se iau, deoarece eu nu fac parte din acea categorie a oamenilor politici ca Traian Băsescu sau Victor Ponta care după ce s-au scuipat în fața unei țări întregi să apară din nou de mână. Vom lucra atât cât se va putea lucra, iar deciziile vor fi comunicate de către un purtător de cuvânt. În momentul în care am ajuns în situația să ne facem unul pe altul mincinos și numai unul este mincinos, nu suntem amândoi, este indecent să mai pozăm ca un cuplu politic în fața cetățenilor. Conferințele presă și concerte de presă împreună nu mai dăm”, a spus la Realitatea TV Crin Antonescu.

Liderul PNL a adăugat că USL se poate rupe dacă nu se respectă programul de guvernare, dar că relația sa cu Victor Ponta a evoluat prost.

„Am crezut ca putem fi prieteni, am avut o relație deschisă, o relație care a evoluat prost, dar nu la asta ne raportăm, ci la un program de guvernare, dacă poate fi apărat USL poate rămâne în picioare, dacă nu, nu„, a spus Antonescu.

Propunerea PNL pentru funcția de director general al TVR, Rareș Bogdan, nu a fost validat astăzi în Parlament pentru această funcție, deoarece PSD și UDMR au părăsit sala, propunerea nerealizând numărul necesar de voturi.